Wendrsonn
Wendrsonn isch a Band aus em Lendle, wo frei noch em Moddo Mir können fei auch Hochdeutsch, wellad aber net! ihre schwäbische Musig mached. Egal, ob se als Hauptakteur oder als Vorprogramm vom Joe Cocker oder Roger Hodgeson auftreted, s isch älleweil fier guate Laune gsorgt. Ma ka scho sage, dass se em Moment oine vo de bedeidenschte schwäbische Bands send.

D Musiger 
Biggi Binder als Sengere, hot vorher bei zwoi andere Bands gsonge ond au scho a Solo CD aufgnomma. Dr Stricker Markus isch dr kreative Kopf ond Orgelmusiger. Vorher hot er scho Kammerchör gleitet ond bei barbed wire gschbielt. Dr Marquardts Klaus isch en schdierter Geiger aus em Remsdal. Dr Micha Schad isch dr Gittareschbieler, manche vergleiched en mit em Clapton oder em Santana. Dr Ove Bosch isch dr Bassischd ond dr Heiko Peter der Drommler vo Wendersonn.

Gschichtlichs 
S hoisst, die Idee zu Wendersonn sei vom Wolle Kriwanek komme, wo zom Stricker Markus gmoind hot, er soll doch au mol ebbes deitschs mache. S hot dann allerdings no meh wie a Johr dauret, bis ebbes draus worde isch. Dr Name Wendersonn isch an ma kalte Wenderdag entstande, wo sich d Sonn en dr gfrorene Lache schbiegled hot.

CDs 
 2006: Songs von Dahoim (FV)
 2009: Woisch no (Mäule & Gosch)
 2011: S'Läba isch koin Schlotzer (Mäule & Gosch)
 2013: Reigschmeckter (Brother Records)
 2015: Geile Zeit (Brother Records)
 2017: Ondrwägs (Brother Records)

Preis 
 2014: Deutscher Rock & Pop Preis – Zwoidr Platz „Bestes Folkrockalbum“ (Reigschmeckter)
 2016: Deutscher Rock & Pop Preis – Erschter Platz „Beste Folkrocksängerin“ (Biggi Binder)
 2016: Deutscher Rock & Pop Preis – Erschter Platz „Bester Folkrocksänger“ (Markus Stricker)
 2016: Deutscher Rock & Pop Preis – Erschter Platz „Bestes Folkrockalbum“ (Geile Zeit)
 2016: Deutscher Rock & Pop Preis – Erschter Platz „Bester Instrumentalsolist“ (Klaus Marquardt)
 2016: Deutscher Rock & Pop Preis – Zwoidr Platz „Beste Folkrockband“
 2016: Deutscher Rock & Pop Preis – Dritter Platz „Bester Folkrocksong“ (Geile Zeit)

Links 

Wendrsonn – die Mundartband im Ländle

Dütschi Band
Alemannische Musiker